b'\n_START_ARTICLE_\nMelodije morja in sonca 2006\n_START_PARAGRAPH_\n29. festival Melodije morja in sonca je potekal od 13. do 15. julija 2006 v Avditoriju Portoro\xc5\xbe. Soorganizator prireditve je bil Net TV, ki je poskrbel tudi za neposredni prenos festivala._NEWLINE_Na dveh polfinalnih ve\xc4\x8derih se je predstavilo 28 skladb (polovica v prvem, polovica v drugem), ki jih je izmed 111 prijavljenih skladb izbrala komisija za izbor skladb v sestavi Danilo Kocjan\xc4\x8di\xc4\x8d, Ur\xc5\xa1a \xc4\x8co\xc5\xbe, Stojan Auer, Alojz Petrov\xc4\x8di\xc4\x8d, Mitja \xc4\x8cehovin, Marko Mihevc in Patrik Greblo. V finalni ve\xc4\x8der se je iz vsakega polfinalnega ve\xc4\x8dera uvrstilo 7 pesmi._NEWLINE_\xc5\xbde drugo leto zapored je zmagal Domen Kumer s pesmijo Banana.\n_START_SECTION_\nGlasovanje\n_START_PARAGRAPH_\nZmagovalca je dala kombinacija telefonskega glasovanja, glasov ob\xc4\x8dinstva v Avditoriju in to\xc4\x8dk, ki so jih izvajalcem prisodile slovenske radijske postaje. Telefonsko glasovanje je odtehtalo 34 odstotkov to\xc4\x8dk, odlo\xc4\x8ditev \xc5\xbeirije radijskih postaj in glasovi ob\xc4\x8dinstva pa po 33 odstotkov. \xc5\xbdirijo radijskih postaj je sestavljalo 18 slovenskih radijskih postaj iz vse dr\xc5\xbeave. Uporabljen je bil evrovizijski sistem to\xc4\x8dkovanja (12, 10, 8\xe2\x80\x931). Na enak na\xc4\x8din je potekalo tudi glasovanje v polfinalnih ve\xc4\x8derih._NEWLINE_Tako ob\xc4\x8dinstvo v Avditoriju kot ob\xc4\x8dinstvo doma pred televizijskimi zasloni je najve\xc4\x8d to\xc4\x8dk namenilo kon\xc4\x8dnemu zmagovalcu Domnu Kumru, zmagovalka \xc5\xbeirije radijskih postaj pa je bila Manca \xc5\xa0pik._NEWLINE_Ob\xc4\x8dinstvo v Avditoriju je 1 to\xc4\x8dko podelilo Petru Janu\xc5\xa1u, 6 to\xc4\x8dk Manci \xc5\xa0pik, 8 to\xc4\x8dk skupini 4Play, 10 to\xc4\x8dk skupini Turbo Angels, najve\xc4\x8d, 12 to\xc4\x8dk pa, kot \xc5\xbee re\xc4\x8deno, Domnu Kumru.'